ซีฟโก้บุกสิงคโปร์ซ้อมรับเสรี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ซีฟโก้บุกรับงานสิงคโปร์มูลค่ากว่า 123 ล้าน ซ้อมมือรับค้าเสรี พร้อมทุ่มเงิน 100 ล้าน ซื้อเครื่องจักรใหม่รับงานก่อสร้างโต
นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ (SEAFCO) เปิดเผยว่า บริษัท ซีฟโก้ เรียวบิ ซึ่งเป็นบริษัทที่ซีฟโก้ถือหุ้นอยู่ 47.5% ได้เข้ารับงานออกแบบและก่อสร้างสถานีรถไฟฟ้าใต้ดินสถานี Bukit และงานอุโมงค์รถไฟฟ้าสำหรับสายเข้าเมืองระยะที่ 2 ที่ถนนวูดแลนด์ตัดกับหัวถนนบูกิตทิมา จากองค์การการขนส่งทางบกของรัฐบาลสิงคโปร์ (Land Transport Authority (LTA)) ซึ่งมีมูลค่า 5.43 ล้านเหรียญสิงคโปร์ หรือประมาณ 123.49 ล้านบาท
ทั้งนี้ งานก่อสร้างที่สิงคโปร์ถือเป็นงานแรกในต่างประเทศของบริษัทในปีนี้ และการออกไปรับงานครั้งนี้เป็นการออกไปทดสอบการแข่งขันในตลาดต่างประเทศ ซึ่งอนาคตมองว่าอุตสาหกรรมก่อสร้างก็จะต้องพบกับการค้าเสรี ซึ่งการที่บริษัทได้ออกไปเรียนรู้และรับงานในต่างประเทศก็เป็นการเตรียมความพร้อมในการรับมือกับการแข่งขันที่จะเกิดขึ้น
นอกจากนี้ การออกไปรับงานที่สิงคโปร์ก็สามารถให้อัตรากำไรขั้นต้น (มาร์จิน) ดีกว่างานในประเทศในระดับหลายเปอร์เซ็นต์ด้วย
นอกจากนั้น ปีนี้บริษัทได้ใช้งบลงทุนประมาณ 100 ล้านบาท ในการซื้อเครื่องจักรเพื่อเตรียมไว้รองรับกับงานก่อสร้างต่างๆ ที่จะเกิดขึ้นทั้งจากงานภาครัฐและงานเอกชนที่เริ่มจะเห็นมากขึ้น ซึ่งการลงทุนซื้อเครื่องจักรครั้งนี้ถือว่ามากกว่าทุกๆ ปีที่ผ่านมาที่ลงทุนซื้อเครื่องจักรเพียงหลักสิบล้านบาทเท่านั้น 
“ยอมรับว่าปัญหาการเมืองก็มีความเป็นห่วง เพราะหากยังมีปัญหาจะทำให้ภาคเอกชนชะลอการลงทุน ซึ่งจะทำให้บริษัทมีงานก่อสร้างลดลง ขณะที่งานภาครัฐก็มีเข้ามาอย่างต่อเนื่อง” นายณรงค์ กล่าว
สำหรับโครงสร้างการรับงานของบริษัทในปัจจุบันนั้นจะมีน้ำหนักที่งานภาครัฐในอัตราที่มากกว่า 50% ขณะที่งานเอกชนลดลงมาน้อยกว่า 50%
กรรมการผู้จัดการ กล่าวว่า คาดว่าปีนี้น่าจะมีรายได้ประมาณ 2,000 ล้านบาท ส่วนปี 2552 ผลดำเนินงานก็เป็นไปตามเป้าหมายที่วางไว้ 
หุ้น SEAFCO ปิดตลาดวันที่ 18 ก.พ. ที่ 4.28 บาท เพิ่มขึ้น 0.02 บาท หรือ 0.47%